text: Borgmester kontrollerer regninger 
  26 juli 2010 kl. 13.47
  Koldings borgmester Jørn Pedersen siger, det nu skal være forbi med dyre restaurant-besøg for skatteborgernes penge.
  I 2008 spiste og drak kommunale embedsmænd fra Kolding på restaurant Noma i Kobenhavn. Det er en internationalt anerkendt restaurant, og prisen per kuvert var 2188 kroner. 
  Men det kommer ikke til at ske igen, siger Koldings borgmester til Jydske Vestkysten. Jørn Pedersen har nu krævet en redegørelse for alle restaurant-besøg med en kuvertpris på over 1000 kroner.
  
  Måske er der flere
  Efter sagen om dyre middage for politikere og embedsmænd i Farum Kommune afsagde Østre Landsret en kendelse, som satte grænsen for kuvert-priser til godt 1000 kroner. Kommunale embedsmænd fra Kolding har altså spenderet mere end dobbelt så meget.
  Jørn Pedersen siger til JyskeVestkysten, at "et eller andet tyder på at der kan være flere end Noma-regningen". 
  - Hvis det viser sig, at der er spist for mere end 1000 kroner pr. kuvert i gentagne tilfælde, må vi jo drøfte, hvad der skal ske. Der kan jo i princippet være begået mandatsvig, siger Jørn Pedersen.
  